CELEX: 
Language: ga
Date: 2021-12-17 00:00:00
Title: RIALACHÁN TARMLIGTHE (AE) /... ÓN gCOIMISIÚN lena leasaítear Rialachán Tarmligthe (AE) 2016/161 a mhéid a bhaineann leis an maolú ó oibleagáid na mórdhíoltóirí i dtaobh aitheantóirí uathúla na dtáirgí íocshláinte arna n-onnmhairiú chuig an Ríocht Aontaithe a dhíchoimisiúnú

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               An 1 Feabhra 2020, tharraing an Ríocht Aontaithe siar as an Aontas Eorpach agus rinneadh ‘tríú tír’ di
                  1
               . Leis an gComhaontú um Tharraingt Siar
                  2
                rinneadh foráil maidir le hidirthréimhse dar críoch an 31 Nollaig 2020. Go dtí an dáta sin, bhí dlí an Aontais Eorpaigh ina iomláine infheidhme maidir leis an Ríocht Aontaithe agus sa Ríocht Aontaithe
                  3
               .
            
            
               Tá na tréithe sábháilteachta (eadhon, gaireas frithchrioscaíola agus aitheantóir uathúil) éigeantach do tháirgí íocshláinte ar oideas arna gcur ar an margadh san Aontas Eorpach de réir mar a leagtar síos in Airteagail 54(o) agus 54a(1) de Threoir 2001/83/CE agus i Rialachán Tarmligthe (AE) 2016/161 ón gCoimisiún. Ina theannta sin, ní mór aitheantóirí uathúla a uaslódáil chuig córas stórais lenar féidir le monaróirí, le mórdhíoltóirí agus le daoine atá i dteideal cógais a sholáthar don phobal barántúlacht na gcógas a fhíorú.
            
            
               De réir an Phrótacail maidir le hÉireann/Tuaisceart Éireann, is infheidhme Treoir 2001/83/CE maidir leis an Ríocht Aontaithe agus sa Ríocht Aontaithe i ndáil le Tuaisceart Éireann. Dá bhrí sin, tá feidhm ag na tréithe sábháilteachta a leagtar síos in Airteagail 54(o) agus 54a(1) de Threoir 2001/83/CE maidir le táirgí íocshláinte a chuirtear ar an margadh i dTuaisceart Éireann.
            
            
               Gan dochar do chur i bhfeidhm na reachtaíochta sin maidir leis an Ríocht Aontaithe agus sa Ríocht Aontaithe i ndáil le Tuaisceart Éireann, le cur ar an margadh na dtáirgí íocshláinte seo in aon chuid eile den Ríocht Aontaithe ní cheanglaítear gnéithe sábháilteachta a chur ar chógais ar oideas. 
            
            
               Fágann sé sin, amhail ón 1 Eanáir 2021, nach bhfuil na ceanglais chéanna maidir le gnéithe sábháilteachta i bhfeidhm ar chógais ar oideas atá le cur chuig codanna den Ríocht Aontaithe, Tuaisceart Éireann as an áireamh, agus atá i bhfeidhm ar chógais atá le cur chuig Tuaisceart Éireann, chuig an gCipir, chuig Éirinn nó chuig Málta, fiú nuair a théann an bealach soláthair tríd an mBreatain Mhór. Cógais atá ceaptha do mhargaí Thuaisceart Éireann, na Cipire, na hÉireann nó Mhálta, ní mór na gnéithe sábháilteachta atá uaslódáilte i gcóras stórais an Aontais Eorpaigh a bheith ar na cógais sin. Ní hamhlaidh an cás le haghaidh cógais a bhfuil ceann scríbe acu in aon chuid eile den Ríocht Aontaithe seachas Tuaisceart Éireann. 
            
            
               Chun nach dtabharfar cógais onnmhairithe isteach i margadh aonair an Aontais an athuair, le hAirteagal 22(a) de Rialachán Tarmligthe (AE) 2016/161 ón gCoimisiún ceanglaítear ar mhórdhíoltóirí an t‑aitheantóir uathúil a dhíchoimisiúnú ar gach cógas a onnmhairíonn siad lasmuigh den Aontas sula n‑onnmhairíonn siad iad. Má dhéantar cógais onnmhairithe a athallmhairiú isteach san Aontas ina dhiaidh sin, ní mór na ceanglais le haghaidh allmhairiú faoi Threoir 2001/83/CE a chomhlíonadh agus aitheantóir uathúil nua a ghreamú de na cógais agus a uaslódáil chuig córas na stóras. Ní fhéadfaidh ach sealbhóir údaraithe monaraíochta agus allmhairithe na hoibríochtaí sin a dhéanamh.
            
            
               An 1 Eanáir 2021 deonaíodh maolú ón gceanglas i dtaobh an t‑aitheantóir uathúil ar chógais a onnmhairítear chuig an Ríocht Aontaithe a dhíchoimisiúnú ar feadh bliain amháin. Ba é b’aidhm dó sin suaitheadh soláthair a sheachaint i dTuaisceart Éireann, sa Chipir, in Éirinn agus i Málta. Sna margaí sin, cheannaigh mórdhíoltóirí nach raibh údarú monaraíochta agus allmhairithe acu go leor cógas ón Ríocht Aontaithe agus de bharr nach raibh an t‑údarú sin acu ní raibh siad in ann na ceanglais a leagtar síos i dTreoir 2001/83/CE agus i Rialachán Tarmligthe (AE) 2016/161 a chomhlíonadh. 
            
            
               De réir eolas a fuair an Coimisiún Eorpach, tá na margaí sin go fóill i dtuilleamaí mhargadh na Ríochta Aontaithe go díréireach le haghaidh cógas. Ag an am céanna, dá ndéanfaí an ceanglas an t‑aitheantóir uathúil ar chógais a dhíchoimisiúnú nuair a onnmhairítear chuig an Ríocht Aontaithe iad a tharscaoileadh gan coimircí iomchuí, chruthódh sin riosca go bhfalsófaí na cógais sin agus go dtabharfaí isteach i margaí na mBallstát, seachas an Chipir, Éire agus Málta, iad an athuair. 
            
            
               Is ceanglas fíor-riachtanach é go mbeidh aitheantóir uathúil ar na táirgí íocshláinte a allmhairítear isteach i dTuaisceart Éireann, an Chipir, Éire agus Málta tríd an mBreatain Mhór a mhéid a bhaineann le hardleibhéal cosanta sláinte poiblí a áirithiú sna tíortha sin, agus ní féidir láithreacht an aitheantóra uathúil a bhaint amach ach amháin mura ndéanann mórdhíoltóirí atá lonnaithe san Aontas Eorpach an t‑aitheantóir uathúil ar tháirgí íocshláinte a dhíchoimisiúnú.
            
            
               Ar na cúiseanna sin, tá cinneadh déanta ag an gCoimisiún leanúint den oibleagáid i dtaobh dhíchoimisiúnú an aitheantóra uathúil i gcás ina ndáiltear na táirgí chuig an Ríocht Aontaithe a tharscaoileadh ar feadh tréimhse 3 bliana, chun soláthar cógas a áirithiú sna margaí beaga atá i dtuilleamaí na Ríochta Aontaithe. Anuas air sin tá coimircí breise chun a áirithiú nach dtugtar na cógais sin isteach i margaí eile san Aontas an athuair trí aithint sa chóras stórais gur pacáistí ón Ríocht Aontaithe iad na pacáistí sin. Déanfaidh an Coimisiún faireachán ar fheidhmiú an mhaolaithe sin agus ar sholáthar cógas chuig margaí beaga atá i dtuilleamaí na Ríochta Aontaithe lena linn agus smaoineoidh an Coimisiún, i gcás inar gá, ar bhearta iomchuí. 
            
            
               Soiléirítear leis an leasú freisin gurb é an Limistéar Eorpach Eacnamaíoch raon feidhme geografach an chórais stórais agus nár cheart stórais lasmuigh den Aontas Eorpach a cheangal leis an gcóras. Is é an fáth atá leis sin chun a áirithiú, i bhfianaise na n‑acmhainní teoranta maoirseachta, nach bhféadfaidh eintitis den sórt sin ábhar íogair a uaslódáil agus a rochtain sa chóras.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Chuir an Coimisiún Eorpach an leasú atáthar a bheartú i láthair an Ghrúpa Saineolaithe ón gCoimisiún Eorpach ‘An gníomh tarmligthe maidir le gnéithe sábháilteachta le haghaidh táirgí íocshláinte lena n‑úsáid ag an duine’ ag cruinniú a thionóil sé an 1 Meán Fómhair 2021. Fuair sé tuairim a bhí dearfach den chuid ba mhó le linn comhairliúcháin i scríbhinn de chuid an Ghrúpa Saineolaithe ón 16 go dtí an 28 Meán Fómhair 2021. 
            
            
               3.EILIMINTÍ DLÍ AN GHNÍMH THARMLIGTHE
            
            
               Leasaítear an sainmhíniú ar ‘aitheantóir uathúil gníomhach’ in Airteagal 3 de Rialachán Tarmligthe (AE) 2016/161 chun aitheantóirí uathúla ar chógais atá le cur chuig margadh na Ríochta Aontaithe agus a scantar i mBallstát seachas an Chipir, Éire agus Málta a eisiamh. 
            
            
               Leasaítear Airteagal 20 chun a cheangal ar mhórdhíoltóirí fíorú cé acu atá nó nach bhfuil gnéithe sábháilteachta ar lastais a fhaightear ó mhonaróirí, ó shealbhóirí údaraithe margaíochta agus ó mhórdhíoltóirí ainmnithe. 
            
            
               Leasaítear Airteagal 22(a) chun srian eisceachtúil trí bliana a chur leis an maolú ón oibleagáid an t‑aitheantóir uathúil a dhíchoimisiúnú i gcás ina n‑onnmhairítear táirgí íocshláinte chuig an Ríocht Aontaithe. 
            
         
         
            
               Leasaítear Airteagal 26 chun an deis a thabhairt d’údarás maoirseachta na Ríochta Aontaithe an ceanglas an t‑aitheantóir uathúil ar chógais a sholáthraítear do na heintitis a liostaítear in Airteagal 23 a dhíchoimisiúnú a tharscaoileadh go ceann trí bliana. 
            
            
               Leasaítear Airteagal 32(1), pointe b, chun a shoiléiriú nach féidir stórais lasmuigh den Limistéar Eacnamaíoch Eorpach a cheangal le córas stórais an Aontais. 
            
            
               Leasaítear Airteagal 36 chun a cheangal go gcruthaíonn cógais atá le cur chuig an Ríocht Aontaithe i ndáil le margadh Thuaisceart Éireann nó margaí iomadúla lena n‑áirítear an Chipir, Éire nó Málta, agus an Ríocht Aontaithe i ndáil le Tuaisceart Éireann, go gcruthaíonn siad foláireamh nuair a scantar iad i mBallstát eile.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 17.12.2021
            
            
               lena leasaítear Rialachán Tarmligthe (AE) 2016/161 a mhéid a bhaineann leis an maolú ó oibleagáid na mórdhíoltóirí i dtaobh aitheantóirí uathúla na dtáirgí íocshláinte arna n‑onnmhairiú chuig an Ríocht Aontaithe a dhíchoimisiúnú
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2001/83/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí íocshláinte le húsáid ag an duine
                  4
               , agus go háirithe Airteagal 54a(2), pointe (d) de,
            
            
               De bharr an mhéid seo a leanas:
            
            
               (1)De bhun Airteagal 22(a) de Rialachán Tarmligthe (AE) 2016/161 ón gCoimisiún
                  5
               , tá an mórdhíoltóir le haitheantóir uathúil táirgí íocshláinte a bhfuil sé beartaithe aige iad a dháileadh lasmuigh den Aontas a dhíchoimisiúnú.
            
            
               (2)An 1 Feabhra 2020, tharraing an Ríocht Aontaithe siar as an Aontas Eorpach agus as an gComhphobal Eorpach do Fhuinneamh Adamhach. De bhun Airteagail 126 agus 127 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’), b’infheidhme dlí an Aontais maidir leis an Ríocht Aontaithe agus sa Ríocht Aontaithe le linn idirthréimhse ar tháinig deireadh léi an 31 Nollaig 2020 (‘idirthréimhse’).
            
            
               (3)I gcomhréir le hAirteagal 185 den Chomhaontú um Tharraingt Siar agus Airteagal 5(4) den Phrótacal maidir le hÉirinn/Tuaisceart Éireann, bhí feidhm ag reachtaíocht an Aontais i dTuaisceart Éireann go fóill tar éis dheireadh na hidirthréimhse.
            
            
               (4)Mura mbeadh maolú ó na rialacha is infheidhme déanta, bheadh d’éifeacht ag tarraingt siar na Ríochta Aontaithe ón Aontas gur ghá aitheantóirí uathúla a dhíchoimisiúnú le haghaidh táirgí íocshláinte atá ceaptha le dáileadh sa Ríocht Aontaithe ach ní i dTuaisceart Éireann. 
            
            
               (5)An 13 Eanáir 2021, leasaíodh Rialachán Tarmligthe (AE) 2016/161 le Rialachán Tarmligthe (AE) 2021/457 ón gCoimisiún
                  6
                chun foráil do mhaolú ón gceanglas aitheantóirí uathúla ar tháirgí a onnmhairítear go dtí an Ríocht Aontaithe a dhíchoimisiúnú go dtí an 31 Nollaig 2021. Bhí i gceist leis an maolú sin a áirithiú go soláthrófaí táirgí íocshláinte go dtí margaí beaga atá i dtuilleamaí mhargadh na Ríochta Aontaithe go stairiúil, i.e. Tuaisceart Éireann, an Chipir, Éire agus Málta. Sna margaí beaga sin atá i dtuilleamaí na Ríochta Aontaithe go stairiúil, cheannaíodh mórdhíoltóirí gan údaruithe monaraíochta agus allmhairiúcháin táirgí íocshláinte ón Ríocht Aontaithe, agus ceannaíonn go fóill, agus in éagmais na n‑údaruithe sin níl siad in ann na ceanglais allmhairiúcháin a leagtar síos i dTreoir 2001/83/CE agus i Rialachán Tarmligthe (AE) 2016/161 a chomhlíonadh.
            
            
               (6)Chun a áirithiú go leanfar de tháirgí íocshláinte a mhargú agus aitheantóir uathúil acu i dTuaisceart Éireann, sa Chipir, in Éirinn agus i Málta, is gá síneadh breise a chur leis an maolú sealadach ón gceanglas aitheantóirí uathúla ar tháirgí a onnmhairítear chuig an Ríocht Aontaithe a dhíchoimisiúnú. Tá tréimhse 3 bliana bhreise ag teastáil chun go leor ama a thabhairt d’earnáil na tionsclaíochta slabhraí soláthair na gcógas atá ceaptha do Thuaisceart Éireann, don Chipir, d’Éirinn agus do Mhálta a oiriúnú. Ba cheart an maolú a theorannú, áfach, do tháirgí íocshláinte atá ceaptha do mhargadh na Ríochta Aontaithe amháin nó do mhargadh na Ríochta Aontaithe i bpáirt leis an gCipir, le hÉirinn nó le Málta. Níor cheart feidhm a bheith aige maidir le táirgí atá ceaptha do mhargaí seachas an Ríocht Aontaithe ná maidir le táirgí atá pacáistithe i lipéadú uile-Aontais nó i lipéadú domhanda. Níor cheart go gcuirfeadh an maolú sin isteach ar chur i bhfeidhm dhlí an Aontais maidir leis an Ríocht Aontaithe agus sa Ríocht Aontaithe i gcomhréir le hAirteagal 5(4) den Phrótacal maidir le hÉirinn/Tuaisceart Éireann a ghabhann leis an gComhaontú um Tharraingt Siar i gcomhar le hIarscríbhinn 2 den Phrótacal sin. 
            
            
               (7)D’fhonn freastal ar shaintréithe sonracha na slabhraí soláthair náisiúnta, le hAirteagal 23 de Rialachán Tarmligthe (AE) 2016/161 ceadaítear do na Ballstáit a cheangal ar mhórdhíoltóirí aitheantóirí uathúla a fhíorú agus a dhíchoimisiúnú thar ceann liosta daoine nó institiúidí dá dtagraítear san Airteagal sin. I gcuid mhór cásanna chiallódh sé sin gur cheart do mhórdhíoltóirí atá bunaithe i gcodanna den Ríocht Aontaithe seachas Tuaisceart Éireann aitheantóirí uathúla na gcógas a sholáthraítear do na daoine nó do na hinstitiúidí sin i dTuaisceart Éireann a fhíorú agus a dhíchoimisiúnú. Ós rud é nach bhfuil na mórdhíoltóirí sin nasctha le córas stórais an Aontais, is gá maolú eisceachtúil a dheonú dóibh ón gceanglas aitheantóirí uathúla ar tháirge íocshláinte a dhíchoimisiúnú ionas go mbeidh an t‑am ag na mórdhíoltóirí sin na hoibríochtaí fíoraithe agus díchoimisiúnaithe a bhogadh go Tuaisceart Éireann. 
            
            
               (8)Is é is cuspóir do Rialachán Tarmligthe (AE) 2016/161 sonraíochtaí an aitheantóra uathúil, na ngnéithe sábháilteachta agus chóras na stóras a leagan amach d’fhonn córas fíordheimhnithe iontaofa a bhunú le haghaidh táirgí íocshláinte san Aontas. Baintear an bonn den iontaoibh fhrithpháirteach sin má bhíonn stórais lasmuigh den Aontas in ann ábhar íogair a uaslódáil agus a rochtain sa chóras, go háirithe i bhfianaise na n‑acmhainní teoranta atá ann chun maoirseacht a dhéanamh ar stórais den sórt sin.
            
            
               (9)D’fhonn a áirithiú nach gcuirtear táirgí íocshláinte a athallmhairítear isteach san Aontas ar an margadh in áit eile seachas i dTuaisceart Éireann, sa Chipir, in Éirinn agus i Málta, is gá a áirithiú go dtugann córas na stóras foláireamh nuair a fhíoraítear táirge íocshláinte in áit eile san Aontas. Ba cheart do mhórdhíoltóirí i dTuaisceart Éireann, sa Chipir, in Éirinn agus i Málta seiceálacha a dhéanamh freisin ar lastais de tháirgí íocshláinte atá ceaptha do mhargadh na Ríochta Aontaithe a fhaigheann siad ó mhonaróirí, ó shealbhóirí údaruithe margaíochta agus ó mhórdhíoltóirí atá ainmnithe ag an sealbhóir údaruithe margaíochta chun a áirithiú go gcomhlíonann na táirgí a fhaigheann siad na rialacha maidir le gnéithe sábháilteachta.
            
         
         
            
               (10)Ba cheart, dá bhrí sin, Rialachán Tarmligthe (AE) 2016/161 a leasú dá réir sin.
            
            
               (11)Ag féachaint don deireadh atá ar tí teacht leis an maolú atá ann faoi láthair, ba cheart go dtiocfadh an Rialachán seo i bhfeidhm mar ábhar práinne. Ós rud é go dtiocfaidh deireadh leis an maolú atá ann faoi láthair an 31 Nollaig 2021, ba cheart feidhm a bheith ag an Rialachán seo ón 1 Eanáir 2022,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasaítear Rialachán Tarmligthe (AE) 2016/161 mar a leanas:
            
            
               (1)in Airteagal 3(2), cuirtear an méid seo a leanas in ionad phointe (d):
            
            
               ‘(d)ciallaíonn “aitheantóir uathúil gníomhach” aitheantóir uathúil nár díchoimisiúnaíodh go fóill nó nach bhfuil díchoimisiúnaithe a thuilleadh, agus nár sainaithníodh mar “phacáiste nach pacáiste de chuid an Aontais” dá dtagraítear in Airteagal 36, pointe (p);’
            
            
               (2)Cuirtear an méid seo a leanas in ionad Airteagal 20:
            
            
               ‘Airteagal 20
            
            
               Fíorú ó mhórdhíoltóirí ar bharántúlacht an aitheantóra uathúil 
            
            
               Déanfaidh mórdhíoltóir barántúlacht an aitheantóra uathúil a fhíorú ar na táirgí íocshláinte seo a leanas ina sheilbh fhisiceach ar a laghad: 
            
            
               (a)táirgí íocshláinte a chuireann daoine atá údaraithe nó i dteideal táirgí íocshláinte a sholáthar don phobal nó mórdhíoltóir eile ar ais chuige; 
            
            
               (b)táirgí íocshláinte a fhaigheann sé ó mhórdhíoltóir nach é an monaróir ná an mórdhíoltóir a bhfuil an t‑údarú margaíochta aige ná nach mórdhíoltóir é atá ainmnithe ag sealbhóir an údaraithe margaíochta, trí bhíthin conradh i scríbhinn, chun na táirgí atá clúdaithe ag an údarú margaíochta atá aige a stóráil agus a dháileadh thar a cheann.
            
            
               Aon mhórdhíoltóir atá bunaithe i dTuaisceart Éireann, sa Chipir, in Éirinn nó i Málta, déanfaidh sé fíorúcháin leormhaithe chun a áirithiú go gcomhlíonann lastais de tháirgí íocshláinte a monaraíodh agus a lipéadaíodh le haghaidh mhargadh na Ríochta Aontaithe an ceanglas gnéithe sábháilteachta a bheith orthu faoi Airteagal 54a(1) de Threoir 2001/83/CE nuair a fhaigheann sé iad ón monaróir, ó shealbhóir an údaraithe margaíochta nó ó mhórdhíoltóir atá ainmnithe ag sealbhóir an údaraithe margaíochta, trí bhíthin conradh i scríbhinn, chun na táirgí atá clúdaithe ag an údarú margaíochta atá aige a stóráil agus a dháileadh thar a cheann.’
            
            
               (3)in Airteagal 22, cuirtear an méid seo a leanas in ionad na míre deiridh:
            
            
               ‘De mhaolú ar phointe (a), go dtí an 31 Nollaig 2024, an oibleagáid i dtaobh aitheantóir uathúil na dtáirgí íocshláinte atá beartaithe ag an mórdhíoltóir a dháileadh lasmuigh den Aontas Eorpach, ní bhainfidh sé le táirgí íocshláinte a monaraíodh agus a lipéadaíodh do mhargadh na Ríochta Aontaithe nó do mhargadh na Ríochta Aontaithe agus do mhargaí na Cipire, na hÉireann nó Mhálta, a bhfuil sé beartaithe aige iad a dháileadh sa Ríocht Aontaithe. ’
            
            
               (4)in Airteagal 26, cuirtear an mhír 4 seo a leanas leis:
            
            
               ‘4.Go dtí an 31 Nollaig 2024, féadfaidh údaráis na Ríochta Aontaithe i ndáil le Tuaisceart Éireann an oibleagáid na gnéithe sábháilteachta a fhíorú agus an t‑aitheantóir uathúil a dhíchoimisiúnú maidir le táirge íocshláinte a sholáthraítear do dhaoine nó d’institúidí a liostáiltear in Airteagal 23 le haghaidh táirgí atá ceaptha do mhargadh na Ríochta Aontaithe i ndáil le Tuaisceart Éireann a sholáthraíonn mórdhíoltóirí atá lonnaithe i gcodanna eile den Ríocht Aontaithe, an oibleagáid sin a tharscaoileadh.’
            
            
               (5)in Airteagal 32(1), pointe (b), cuirtear isteach abairt dheireanach:
            
            
               ‘Stórais a fhreastalaíonn ar chríocha lasmuigh den Aontas, ní cheanglófar iad leis an mol.’
            
         
         
            
               (6)in Airteagal 36, cuirtear an pointe (p) seo a leanas isteach:
            
            
               ‘(p)tugtar foláireamh sainaitheanta mar “phacáiste nach pacáiste de chuid an Aontais” i gcóras na stóras agus sa teirminéal i gcás ina ndéantar barántúlacht aitheantóra uathúil a fhíorú i gcomhréir le hAirteagal 11 nuair a chomhlíontar an dá choinníoll seo a leanas:
            
            
               (i)meastar ón bhfíorú go bhfuil an táirge íocshláinte ar a bhfuil an t‑aitheantóir uathúil monaraithe agus lipéadaithe le haghaidh mhargadh na Ríochta Aontaithe nó mhargadh na Ríochta Aontaithe agus mhargaí na Cipire, na hÉireann nó Mhálta;
            
            
               (ii)ní dhéantar an fíorú i dTuaisceart Éireann, sa Chipir, in Éirinn ná i Málta.’
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ón 1 Eanáir 2022.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 17.12.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
               
            
         
         
            
                  
                     (1)
                  
                        Tír nach ballstát den Aontas Eorpach í atá i dtríú tír.
               
               
                  
                     (2)
                  
                        Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach, IO L 29, 31.1.2020, lch. 7 (‘an Comhaontú um Tharraingt Siar’).
               
               
                  
                     (3)
                  
                        Faoi réir díolúintí áirithe dá bhforáiltear in Airteagal 127 den Chomhaontú um Tharraingt Siar, díolúintí nach bhfuil ceann ar bith acu ábhartha laistigh de chomhthéacs an Rialacháin seo.
               
               
                  
                     (4)
                  
                        IO L 311, 28.11.2001, lch. 67.
               
               
                  
                     (5)
                  
                  
                        IO L 32, 9.2.2016, lch. 1.
                  
               
               
                  
                     (6)
                  
                  
                        IO L 91, 17.3.2021, lch. 1.